CELEX: 62019CN0719
Language: el
Date: 2019-09-30 00:00:00
Title: Υπόθεση C-719/19: Αίτηση προδικαστικής αποφάσεως την οποία υπέβαλε το Raad van State (Κάτω Χώρες) στις 30 Σεπτεμβρίου 2019 – FS κατά Staatssecretaris van Justitie en Veiligheid

20.1.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 19/10
            
         
      Αίτηση προδικαστικής αποφάσεως την οποία υπέβαλε το Raad van State (Κάτω Χώρες) στις 30 Σεπτεμβρίου 2019 – FS κατά Staatssecretaris van Justitie en Veiligheid
      (Υπόθεση C-719/19)
      (2020/C 19/12)
      Γλώσσα διαδικασίας: η ολλανδική
      
         Αιτούν δικαστήριο
      
      Raad van State
      
         Διάδικοι στην υπόθεση της κύριας δίκης
      
      
         Προσφεύγων: FS
      
         Καθού: Staatssecretaris van Justitie en Veiligheid
      
         Προδικαστικά ερωτήματα
      
      
                  1)
               
               
                  Έχει το άρθρο 15, παράγραφος 1, της οδηγίας 2004/38/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με το δικαίωμα των πολιτών της Ένωσης και των μελών των οικογενειών τους να κυκλοφορούν και να διαμένουν ελεύθερα στην επικράτεια των κρατών μελών, για την τροποποίηση του κανονισμού (ΕΟΚ) 1612/68 και την κατάργηση των οδηγιών 64/221/ΕΟΚ, 68/360/ΕΟΚ, 72/194/ΕΟΚ, 73/148/ΕΟΚ, 75/34/ΕΟΚ, 75/35/ΕΟΚ, 90/364/ΕΟΚ, 90/365/ΕΟΚ και 93/96/ΕΟΚ (1), την έννοια ότι η απόφαση για απέλαση πολίτη της Ένωσης από την επικράτεια του κράτους μέλους υποδοχής, η οποία εκδόθηκε βάσει της ανωτέρω διατάξεως, έχει εκτελεστεί και παύει να αναπτύσσει έννομες συνέπειες από τη στιγμή που ο πολίτης της Ένωσης έχει αποδεδειγμένα εγκαταλείψει την επικράτεια του εν λόγω κράτους μέλους υποδοχής στο πλαίσιο οικειοθελούς αναχωρήσεως, εντός της προθεσμίας που τάχθηκε με την απόφαση αυτή;
               
            
                  2)
               
               
                  Σε περίπτωση καταφατικής απαντήσεως στο πρώτο ερώτημα: Έχει ο εν λόγω πολίτης της Ένωσης σε περίπτωση άμεσης επανεισόδου στο κράτος μέλος υποδοχής, το προβλεπόμενο στο άρθρο 6, παράγραφος 1, της οδηγίας 2004/38/ΕΚ δικαίωμα διαμονής για χρονικό διάστημα έως τριών μηνών ή δύναται το κράτος υποδοχής να εκδώσει νέα απόφαση απελάσεως, με σκοπό να εμποδίσει τον πολίτη της Ένωσης να εισέρχεται επανειλημμένως στο κράτος μέλος υποδοχής για σύντομο κάθε φορά διάστημα;
               
            
                  3)
               
               
                  Σε περίπτωση αρνητικής απαντήσεως στο πρώτο ερώτημα: Υποχρεούται στην περίπτωση αυτή ο πολίτης της Ένωσης να παραμένει επί ορισμένο χρονικό διάστημα εκτός της επικράτειας του κράτους μέλους υποδοχής και ποιο είναι το διάστημα αυτό;
               
            
         (1)  ΕΕ 2004, L 158, σ. 77.